ஒரு பக்கம் குறைந்தபட்ச ஆதரவு விலையினை அறிவித்துவிட்டு, ஒரு சில தினங்களிலேயே சாகுபடிச் செலவினை அதிகரித்திடும் வகையில் அரசின் செயல்பாடுகள் உள்ளன. உழவுத் தொழிலில் பாசனநீர் பயன்பாட்டிற்கு மின்சார இணைப்பு முக்கியமாகும். பெரும்பாலும் உழவுத் தொழில் தொடர்பான மின்சாரம் வழங்கும் செலவுகளை விலையில்லாமல் அரசு வழங்கிவரும் நிலையில் உழவர்களைப் பாகுபடுத்தி மிகப் பலர் உழவுத் தொழிலில் மின்சாரப் பயன்பாட்டிற்கு விலை கொடுக்கும் வகையில் மத்திய அரசு உத்தரவு பிறப்பிக்கும் முயற்சியில் இறங்கியுள்ளது. இதனால் குறைந்தபட்ச ஆதரவு விலை உயர்ந்தாலும் மின்சாரத்தை விலை கொடுத்து வாங்குவதால் சாகுபடிச் செலவும் உயர்ந்திடும். உண்மையான ஆதாயம் கிடைக்கக்கூடிய ஒரு சில உழவர்களுக்கும் மின்சார விலை விதிப்பால் நிகர ஆதாயம் இல்லாத சூழ்நிலை உருவாகும். நிலத்தடி நீர்மேல்மட்டத்தில் உள்ள நிலச் சாகுபடியாளர்களுக்கு விதிக்கப்படவுள்ள மின்சாரக் கட்டணம் ரத்து செய்யப்பட வேண்டும். மின்சாரச் செலவினத்தைப் பொறுத்த அளவில் உழவர்களைப் பாகுபடுத்திப் பார்க்கும் போக்கை மத்திய அரசு கைவிட வேண்டும். இல்லையென்றால் மத்திய அரசு அறிவித் துள்ள வேளாண் விளைபொருளுக்கான குறைந்தபட்ச ஆதரவு விலை அதிகரிப்பு அதன் பலன் கிடைத்திடும் உழவர்களுக்கு பாதிப்பாக மாறிவிடும். ஆதரவு விலை அதிகரிப்பால் 'சாண் ஏறிய ஏற்றம்' மின்சார விலை விதிப்பால் 'முழம் சறுக்கிய இறக்கம்' என்பதாக மாறிவிடக் கூடாது. இந்த நிலையினை - தங்களது பாதுகாப்பற்ற நிலையினை அரசுக்கு முன்பாக உழவர்கள் உணர முன்வர வேண்டும். தம்நிலை அறிந்த மக்கள்தான் தங்களுக்குப் பயனளிக்கவல்ல தகைசான்ற அரசினை தேர்ந்தெடுக்க முடியும். உழவர்கள் தம் உண்மை நிலை அறிந்துகொள்ள முனைந்தால் தேர்தல் மூலம் ஆட்சிக்கு வரும் அரசும் உரிய கடமை ஆற்றிடும் நிலை ஏற்படும்.